Коратка пра некаторыя моманты конкурсу “Візітоўка”: “У добры дзень, у добры час краязнаўцы Брэстчыны вітаюць вас” або “Ігар і Ілья — спартсмены, алімпійцам годная змена, гэта Жэня і Андрэй — з імі час весялей, Дзіма і Максім у нас — інтэлектуальны клас” (такія таленты прадстаўлялі Крулеўшчынскую сярэднюю школу Докшыцкага раёна). Гродзенская вобласць была прадстаўлена праз дзейнасць рэдакцыі газеты “Міжгалактычны аглядальнік”. Журналіст-іншапланецянін і яго памочнікі робаты перанесліся ў часы Гедыміна і задалі некалькі пытанняў вялікаму князю. Карэспандэнты цікавіліся, для чаго ў 1323 годзе на зліцці дзвюх рэк на насыпным пагорку ён заклаў Лідскі замак? Для чаго пачаў такое маштабнае будаўніцтва? Краязнаўцы з Магілёўшчыны запрашалі ў Асіповічы, якім спаўняецца 145 гадоў, а таксама ў Быхаўскі “цудоўны раён, які краязнаўчай камандай славіцца”. На конкурсе талентаў былі і спевы пад электрагітару, і народныя песні на палескім дыялекце з Мазыршчыны. Шмат нумароў было прысвечана тэме Вялікай Айчыннай вайны, напрыклад, інсцэніроўка песні пра медсястру і балада пра зенітчыцу.